Diari Oficial de la Generalitat Valenciana


Sumari del DOGV 4279, del 26-06-2002 (2002/6632)

ORDE d'11 de juny de 2002, del conseller de Sanitat, per la qual es convoca concurs oposició per a la provisió de vacants d'analista d'aplicacions, funcionaris del grup A d'administració especial d'institucions sanitàries de la Conselleria de Sanitat.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4279

Data del DOGV
:   26-06-2002

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2002/6632


Data del document
:   11-06-2002

Organisme emissor
:   Conselleria de Sanitat

Tipus de document
:   Ordre

Descriptors 

:   * administració regional
    * concurs administratiu
    * professió de la informàtica

ORDE d'11 de juny de 2002, del conseller de Sanitat, per la qual es convoca concurs oposició per a la provisió de vacants d'analista d'aplicacions, funcionaris del grup A d'administració especial d'institucions sanitàries de la Conselleria de Sanitat. [2002/M6632]
  
Atés que hi ha places vacants de la categoria d'analista d'aplicacions, segons que preveu el Decret 27/2002, de 26 de febrer, del Govern Valencià, publicat en el Diari Oficial de la Generalitat Valenciana número 4.200, de 28 de febrer de 2002, i d'acord amb les competències que sobre este personal té la Conselleria de Sanitat a l'empara de l'article 1 del Decret 71/1989, de 15 de maig, del Consell de la Generalitat Valenciana, sobre regulació dels òrgans de gestió del personal de la Conselleria de Sanitat i Consum, es fa necessari convocar un concurs oposició per a la cobertura de les places anunciades d'analista d'aplicacions d'institucions sanitàries dependents de la Conselleria de Sanitat.
  
Esta Conselleria, per tant, en l'exercici de les funcions atribuïdes pel Decret 87/1999, de 30 de juliol, pel qual s'aprovà el Reglament Orgànic i Funcional de la Conselleria de Sanitat i els decrets 198/1999, de 19 d'octubre i 46/2001, de 27 de febrer, que el modificaven i consultades les organitzacions sindicals amb representació en la Mesa Sectorial de Sanitat, disposa la convocatòria d'estes places amb subjecció a les següents
  
Bases de la convocatòria
  
Primera. Normes generals
  
1.1 Es convoquen proves selectives per a la provisió de 20 places vacants d'analista d'aplicacions, funcionaris del grup A, sector administració especial, d'institucions sanitàries dependents de la Conselleria de Sanitat.
  
1.2 El procés selectiu es durà a terme mitjançant el sistema de concurs oposició, que es regirà per les presents bases i pel que establixen el Text Refós de la Llei de la Funció Pública Valenciana, aprovat pel Decret Legislatiu de 24 d'octubre de 1995 del Govern Valencià i pel Decret 33/1999, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del Personal comprés en l'àmbit d'aplicació de la Llei de la Funció Pública Valenciana.
  
1.3 D'acord l'article 53.1 del Decret Legislatiu de 24 d'octubre de 1995, que aprova el Text Refós de la Llei de la Funció Pública Valenciana, i amb l'article 37 del Decret 33/1999, de 9 de març, del Govern Valencià, s'establix una reserva de 8 places (40%) per a ser cobertes pel torn de promoció interna. Les places que no es cobrisquen per este torn s'acumularan al sistema general d'accés lliure.
  
1.4 S'establix una reserva del 3% de les places per a ser cobertes per persones amb minusvalidesa amb grau de discapacitat igual o superior al 33%. Les places que no es cobrisquen en esta quota s'acumularan al sistema general d'accés lliure.
  
1.4. El personal que obtinga plaça en la present convocatòria no podrà compatibilitzar-ne l'exercici amb un segon lloc de treball, càrrec o activitat en el sector públic, excepte els supòsits excepcionals que preveuen les disposicions vigents en matèria d'incompatibilitat.
  
Segona. Requisits dels aspirants
  
a) Requisits generals per a ambdós sistemes
  
2.1 Posseir la nacionalitat espanyola o la d'algun Estat membre de la Unió Europea o de l'Espai Econòmic Europeu o tindre el dret a la lliure circulació de treballadors segons el Tractat de la Comunitat Europea, en els termes prevists en la Llei 17/1993, de 23 de desembre, sobre l'accés a determinats sectors de la funció pública dels nacionals dels altres estats membres de la Unió Europea.
  
2.2. Haver fet els 18 anys i no haver arribat a l'edat de jubilació.
  
2.3 Estar en possessió del títol de doctor, llicenciat, enginyer, arquitecte o equivalent. En el cas de titulacions obtingudes en l'estranger haurà d'estar-se en possessió de la credencial que n'acredite l'homologació.
  
2.4 Aptitud psicofísica que s'acreditarà mitjançant certificat mèdic una vegada obtinguda la plaça. La presa de possessió queda supeditada a la superació d'este requisit.
  
2.5 No trobar-se inhabilitat per a l'exercici professional o per a l'exercici de funcions públiques, ni separat mitjançant expedient disciplinari del servici de qualsevol de les administracions públiques.
  
2.6 Els aspirants que no tinguen la nacionalitat espanyola hauran d'acreditar, igualment, no estar sotmesos a sanció disciplinària o condemna penal que impedisca, en el seu estat, l'accés a la funció pública.
  
2.7 Haver ingressat els drets d'examen, segons que especifica la base 3.1 de la convocatòria.
  
2.8 Per a ser admesos a la realització de les proves bastarà que els aspirants manifesten i declaren en les seues instàncies que reunixen tots i cada un dels requisits i condicions exigits, referits a la data d'expiració del termini assenyalat per a la presentació de sol·licituds.
  
b) Requisits específics per al torn restringit de promoció interna
  
A més de tindre els requisits de l'apartat anterior, els aspirants que concórreguen per este sistema, consistent en l'ascens des d'un grup de titulació a l'immediat superior, hauran de ser funcionaris de carrera de l'administració especial d'institucions sanitàries de la Conselleria de Sanitat, posseir la titulació necessària i tindre una antiguitat com a mínim de dos anys en el grup de titulació inferior.
  
Els requisits a què es referixen els apartats a) i b) s'acreditaran per l'aspirant mitjançant la documentació original, testimoni notarial o fotocòpia degudament compulsada i hauran de ser aportats en els terminis establits en la base 8. El pagament dels drets d'examen, que serà previ a la presentació de sol·licituds, s'efectuarà com s'indica en la base 3.
  
Tercera. Sol·licituds
  
3.1 Les persones interessades a participar en el concurs oposició hauran d'omplir una sol·licitud i un imprés de pagament de drets d'examen, que s'ajustaran necessàriament als models que els seran facilitats en les direccions territorials de la Conselleria de Sanitat, la Gerència d'Alcoi, així com en les oficines Prop de la Generalitat Valenciana i delegacions de govern, en el cas que es tracte d'aspirants que es troben fora de la Comunitat Valenciana. En estos dos impresos hauran de consignar el codi número 0004, corresponent a la categoria.
  
Els sol·licitants hauran de llegir les instruccions que figuren en els impresos. Una vegada omplits estos dos impresos, caldrà ingressar la quantitat de 22,01euros en concepte de drets d'examen, mitjançant l'imprés de pagament corresponent, en qualsevol de les entitats financeres col·laboradores que s'indiquen en l'imprés.
  
Abonats els drets d'examen, l'oficina de l'entitat financera col·laboradora on es faça l'ingrés segellarà i datarà tots els exemplars de què consta l'imprés de pagament, es quedarà l'exemplar que li corresponga i tornarà la resta a la persona interessada.
  
3.2 Les sol·licituds d'admissió a les proves i la resta d'exemplars de l'imprés de pagament, segellats per l'entitat financera col·laboradora, es podran presentar en les unitats de registre de les dependències administratives següents:
  
- 03362 Alacant: c/ Girona, núm. 26.
  
- 03105 Alcoi: av. País Valencià, núm. 33.
  
- 12775 Castelló de la Plana: pl. l'Hort dels Corders, núm. 12.
  
- 46817 València: av. Ferran el Catòlic, núm. 74.
  
Oficines Prop de la Generalitat Valenciana o mitjançant qualsevol de les formes previstes en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la seua redacció modificada per la Llei 4/1999.
  
Un dels exemplars de la sol·licitud i un altre de l'imprés de pagament quedarà en poder de la persona interessada i li serviran de justificant. En tots els exemplars de l'imprés de pagament haurà de figurar el segell de l'entitat financera col·laboradora (acreditatiu d'haver abonat els drets d'examen), i en tots els exemplars de la sol·licitud d'admissió a les proves haurà de constar el segell de registre de l'organisme on es deposite, acreditatiu d'haver presentat la instància dins del termini establit per a fer-ho.
  
La falta de qualsevol dels documents necessaris determinarà l'exclusió de l'aspirant. En cap cas el pagament en l'entitat bancària suposarà la substitució del tràmit de presentació de l'imprés de sol·licitud en temps i forma, segons el que s'ha previst anteriorment.
  
3.3 El termini de presentació d'instàncies serà d'un mes, comptador des del sendemà de la publicació de la convocatòria en el Diari Oficial de la Generalitat Valenciana.
  
En el cas que la instància es presentara en l'oficina de correus, haurà d'oferir-se obligatòriament en un sobre obert perquè el funcionari estampe el segell de dates en l'espai destinat per a això en l'original i en les còpies.
  
Correspondrà la devolució de les taxes per drets d'examen únicament en els supòsits i procediments prevists en l'article 9.4 de la Llei 12/1997, de Taxes de la Generalitat Valenciana.
  
3.4 La consignació de dades falses en la instància, o en la documentació aportada pels aspirants, comportarà l'exclusió del concurs i/o nul·litat de la plaça adjudicada, si és el cas, sense perjuí de les mesures legals que hi corresponga.
  
3.5 El domicili que figure en les instàncies es considerarà l'únic vàlid a l'efecte de notificacions, i són responsabilitat exclusiva del concursant tant els errors en la consignació com la comunicació a la Conselleria de Sanitat de qualsevol canvi del domicili.
  
3.6 El tribunal establirà, per a les persones amb minusvalideses que així ho sol·liciten, les adaptacions possibles de temps i mitjans per a la realització de les proves. Per a això, les persones interessades hauran de formular la petició corresponent en la sol·licitud de participació en la convocatòria. Estes adaptacions no podran desvirtuar el caràcter de la prova, la finalitat de la qual és valorar l'aptitud dels aspirants per a les funcions pròpies de la plaça a què concursen.
  
3.7 Si durant les proves se suscitaren dubtes raonables al tribunal quant a l'aptitud funcional d'un aspirant, podrà demanar un dictamen a la Comissió Mixta de Discapacitats, en este cas l'aspirant podrà participar condicionalment en el procés selectiu, i quedarà en suspens la resolució definitiva sobre l'admissió i exclusió de les proves fins a la recepció del dictamen.
  
3.8 Els aspirant només podran participar a través d'un dels dos sistemes d'accés indicats. L'opció pel torn restringit de promoció interna s'haurà de formular en la sol·licitud de participació en la convocatòria. Si l'aspirant no tenia els requisits per a concursar per este torn, la seua sol·licitud es traslladarà automàticament al torn lliure. Els aspirants que opten en la instància pel torn restringit de promoció interna no podran optar a les places assignades al torn lliure.
  
Quarta. Admissió i exclusió d'aspirants
  
4.1 Finalitzat el termini de presentació d'instàncies, el director general per als Recursos Humans de la Conselleria de Sanitat publicarà una resolució que aprove la llista provisional d'aspirants admesos i exclosos, que serà publicada en el Diari Oficial de la Generalitat Valenciana. En la llista constarà el nom i els cognoms dels concursants, categoria a què concursen i indicació, si és procedent, de la causa d'exclusió.
  
Els concursants disposaran d'un termini de 10 dies hàbils, comptadors des del sendemà de la publicació de la resolució, per esmenar els defectes apreciats i, si fóra el cas, l'exclusió indeguda, d'acord amb el que establix l'article 71 de la Llei de Règim Jurídic de les Administracions Públiques i del Procediment Administratiu Comú, segons la seua redacció modificada per la Llei 4/1999.
  
4.2 Acabat el termini citat en la base anterior, vistes les al·legacions i esmenats els defectes, si corresponguera, es publicarà la llista definitiva d'admesos i exclosos en la mateixa forma que la llista provisional.
  
En la mateixa resolució per la qual es publica la llista definitiva d'admesos i exclosos s'indicarà el lloc i la data de començament dels exercicis de la fase d'oposició. Esta publicació servirà de notificació a les persones interessades.
  
Quinta. Tribunals
  
5.1 El tribunal, que es publicarà en el Diari Oficial de la Generalitat Valenciana, serà nomenat pel subsecretari per als Recursos de Sanitat. La relació nominal dels seus membres serà publicada amb una antelació d'un mes, com a mínim, al començament de les proves. El tribunal estarà compost per set membres, se n'haurà de designar el mateix nombre de suplents, i tindrà la composició següent: president/a, secretari/ària, i cinc vocals, dels quals un serà proposat per les organitzacions sindicals en els termes que es fixen en els pactes a què es referix la Llei 9/1987, de 12 de juny.
  
5.2 Tots els membres del tribunal actuaran amb veu i vot, i tant els titulars com els suplents hauran de ser funcionaris o funcionàries de carrera que es troben en possessió de titulació d'igual o superior nivell acadèmic que l'exigida per a l'ingrés i pertànyer al mateix grup o a grups superiors.
  
5.3 S'entendrà que està constituït el tribunal quan assistisquen la majoria absoluta dels membres i necessàriament entre ells el que en siga el president o suplent, el qual tindrà vot de qualitat en cas d'empat.
  
5.4 El tribunal podrà disposar la incorporació als seus treballs de col·laboradors, ajudants i assessors especialistes que considere oportú.
  
5.5 Corresponen al tribunal les funcions relatives a la determinació concreta del contingut de les proves i a la qualificació dels aspirants, tant en la fase d'oposició com en la fase de concurs, així com, en general, l'adopció de totes les mesures que siguen necessàries per a l'evolució de les proves selectives.
  
Els criteris d'actuació del tribunal referits a les funcions assenyalades amb anterioritat hauran de fer-se públics abans de la realització de les proves.
  
5.6 Els membres del tribunal, així com els assessors, hauran d'abstindre's i podran ser recusats per les persones interessades quan hi concórreguen les circumstàncies previstes en els articles 28 i 29 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999. Igualment, hauran d'abstindre's aquells que hagueren realitzat tasques específiques de preparació d'aspirants els cinc anys anteriors al començament d'estes proves, llevat que eixes tasques estigueren vinculades a la formació oficial per a l'obtenció del títol pel qual concorre l'aspirant.
  
5.7 A l'efecte de comunicacions i la resta d'incidències, el tribunal tindrà la seu en els servicis centrals de la Conselleria de Sanitat, carrer del misser Mascó, 31, 46124 València.
  
Sexta. Evolució de les proves
  
Les proves selectives pel sistema de concurs oposició consistiran en la celebració de cada una d'estes fases, a fi de determinar l'aptitud dels aspirants i de fixar-ne l'orde de prelació per a la selecció.
  
6.1. La fase d'oposició suposarà la realització pels aspirants de dos exercicis eliminatoris que a continuació es descriuen:
  
Primer exercici: consistirà en la contestació per escrit en el termini màxim de dos hores, d'un qüestionari de preguntes de tipus test sobre el contingut del programa de matèries generals i específiques, que s'inclou com a Annex I.
  
Segon exercici: consistirà en una prova pràctica i qüestions sobre el temari que consta en l'Annex I, bloc de matèries específiques.
  
La duració dels exercicis serà fixada pel tribunal amb la suficient antelació.
  
Els aspirants seran convocats per a cada exercici en crida única i perdran els seus drets els que no compareguen a fer-lo.
  
Així mateix els aspirants perdran el seu dret quan acudisquen als llocs de celebració quan ja s'hagen iniciat les proves o per la inassistència a estes, encara que es dega a causes justificades.
  
Una vegada començats els exercicis, els anuncis de celebració dels successius seran fets públics pel tribunal al tauler d'anuncis de la Conselleria de Sanitat, i direccions territorials de la Conselleria de Sanitat a Alacant, Castelló i València, i Gerència d'Alcoi, almenys amb 48 hores d'antelació a la realització d'este i complementàriament sense caràcter oficial en la pàgina web de la Conselleria de Sanitat, apartat Oposicions i Trasllats, i l'adreça de la qual és http//www.san.gva.es
  
La qualificació dels exercicis s'atindrà a les normes següents:
  
El primer exercici es qualificarà de 0 a 20 punts. Per a superar este exercici, que tindrà caràcter eliminatori, serà necessari aconseguir un mínim de 10 punts.
  
El segon exercici es qualificarà de 0 a 40 punts. Per a superar este exercici, que tindrà també caràcter eliminatori, serà necessari aconseguir un mínim de 20 punts.
  
La qualificació final serà la suma de les puntuacions obtingudes en els corresponents exercicis.
  
Finalitzades les proves selectives, el tribunal farà pública, als taulers d'anuncis de la seu central de la Conselleria de Sanitat, la relació d'aspirants aprovats per orde de puntuació aconseguida.
  
Els aspirants que hagueren superat la fase d'oposició disposaran de 10 dies hàbils a partir del sendemà de la publicació de la relació d'aspirants aprovats, per a presentar els documents acreditatius dels mèrits valorables en la fase de concurs, que hauran de presentar en les unitats de registre citades en la base 3.2 de la convocatòria. De la mateixa manera, els aspirants de promoció interna hauran d'acreditar documentalment els requisits establits en la base 2.b.
  
6.2 En la fase de concurs, que no tindrà caràcter eliminatori i a la qual només accediran aquells aspirants que hagen superat la fase d'oposició, es valoraran els mèrits d'acord amb el barem que consta com a Annex II.
  
El tribunal assignarà la puntuació prevista en el barem als mèrits acreditats pels aspirants que hagen superat la fase d'oposició.
  
La puntuació indicada en el paràgraf anterior es complementarà per als aspirants que concórreguen pel torn de promoció interna amb una puntuació addicional que no podrà excedir el 25% de la puntuació màxima possible del conjunt dels exercicis de la fase d'oposició, que consta com a annex III.
  
En cap cas les puntuacions addicionals o la de la fase de concurs podrà ser aplicada per a superar exercicis de la fase d'oposició.
  
Només podran ser valorats els mèrits que tinguen les persones interessades fins al dia de publicació de la convocatòria, i que siguen acreditats suficientment mitjançant documentació original, testimoni notarial o fotocòpia degudament compulsada.
  
Els tribunals, que només podran valorar la documentació degudament acreditada i aportada en temps i forma, podran requerir qualsevol aclariment sobre esta. Quan el requeriment no siga atés, no serà valorat el mèrit corresponent. Els tribunals podran així mateix sol·licitar als aspirants una còpia traduïda, per traductor jurat, dels documents al·legats quan estiguen redactats en idiomes distints als oficials a la Comunitat Valenciana.
  
Una vegada baremat els mèrits, el tribunal farà pública, en el tauler d'anuncis de la seu central de la Conselleria de Sanitat, la llista d'aspirants amb la puntuació obtinguda en la fase de concurs, i els concedirà un termini de deu dies hàbils perquè formulen les reclamacions que estimen oportunes en relació amb la seua baremació.
  
6.3 Resoltes les possibles reclamacions, el tribunal farà pública en el tauler d'anuncis de la seu central de la Conselleria de Sanitat la relació d'aspirants per orde de puntuació aconseguida, que serà la suma de les puntuacions obtingudes en la fase d'oposició i concurs. Esta llista ordenada per puntuació de major a menor s'interromprà quan el nombre d'inclosos coincidisca amb el nombre de llocs convocats. Esta constituirà la llista definitiva d'aprovats.
  
Els casos d'empat que es produïsquen es dirimiran de la manera següent: s'atendrà en primer lloc la major puntuació obtinguda en la fase d'oposició, i, si persistira l'empat, este es dirimirà per la major puntuació obtinguda en els distints apartats del barem del concurs, pel mateix orde en què figuren relacionats.
  
En el cas de persistir l'empat s'atendrà la major puntuació obtinguda en el segon exercici i, en segon lloc, si encara persistira, la major puntuació obtinguda en el primer exercici, per este orde.
  
Si encara persistira l'empat, es dirimirà mitjançant sorteig.
  
La relació serà elevada pel tribunal al director general per als Recursos Humans.
  
En cap cas el tribunal podrà declarar que han superat les proves selectives un nombre superior d'aspirants a les places convocades.
  
Si en qualsevol moment del procés arriba a coneixement del tribunal que algun dels aspirants no posseïx la totalitat dels requisits exigits, haurà de requerir-li'n l'acreditació. Si els requisits en qüestió no foren acreditats en el termini de deu dies hàbils següents a la notificació del requeriment, el tribunal en farà una proposta d'exclusió, indicant les inexactituds o falsedats formulades per l'aspirant al director general per als Recursos Humans, el qual, després de les verificacions que estime oportunes, dictarà una resolució motivada que excloga l'aspirant del concurs oposició. Esta resolució podrà ser impugnada en la forma establida en la base 11.
  
Sèptima. Coneixements de valencià
  
7.1 L'acreditació dels coneixements de valencià pels aspirants que han superat les proves selectives podrà fer-se mitjançant la presentació d'un dels documents següents:
  
a) Títol de Batxillerat o equivalent cursat en la Comunitat Autònoma Valenciana, amb superació de les assignatures de valencià.
  
b) Títol de l'Escola Oficial d'Idiomes corresponent al tercer curs de coneixements de valencià.
  
c) Certificat de grau mitjà de la Junta Qualificadora de Coneixements de Valencià.
  
7.2 Els que no hagen acreditat els coneixements de valencià d'acord amb el punt anterior es comprometran a la realització dels cursos de perfeccionament de valencià que s'organitzen per a això.
  
7.3 Els aspirants podran utilitzar, en les proves selectives, siguen escrites o orals, qualsevol de les dues llengües oficials de la Comunitat Valenciana.
  
Octava. Presentació de documents
  
8.1 En el termini de 20 dies hàbils comptadors des del sendemà de la publicació de la relació d'aprovats amb la puntuació final, els aspirants hauran de presentar, amb un escrit dirigit al director general per als Recursos Humans, la documentació següent:
  
a) Fotocòpia compulsada del document nacional d'identitat o document equivalent per als nacionals d'altres estats a què fa referència la base 2.1.
  
b) Fotocòpia compulsada del corresponent títol, diploma o resguard de la titulació corresponent.
  
c) Declaració de no haver sigut separat mitjançant expedient disciplinari de les administracions públiques o de la Seguretat social, així com de no fer activitats incompatibles.
  
d) Acreditar, mitjançant reconeixement mèdic oficial, l'aptitud psicofísica.
  
e) Els aspirants minusvàlids hauran de presentar un certificat de la Conselleria de Benestar Social o òrgan competent d'altres comunitats autònomes o de l'administració de l'estat, que acredite tal condició, així com la seua capacitat per a exercir les tasques que corresponguen als llocs d'esta convocatòria.
  
Els qui dins del termini fixat, i excepte casos de força major, no presentaren la documentació, no podran ser nomenats i quedaran anul·lades totes les actuacions, sense perjuí de la responsabilitat en què pogueren haver incorregut per falsedat en la seua instància.
  
Els aspirants aprovats que tinguen la condició de personal fix de les administracions públiques o dels servicis de Salut estaran exempts d'acreditar les condicions i requisits ja justificats per a obtindre el seu anterior nomenament, i hauran de presentar un certificat de l'organisme de què depenguen, acreditant la seua condició i la resta de circumstàncies que consten en el seu expedient personal.
  
Si un aspirant seleccionat no té algun dels requisits exigits en la convocatòria, el director general per als Recursos Humans dictarà una resolució motivada en la qual es declare la pèrdua dels drets a la plaça que es tracte. Esta resolució podrà ser impugnada en la forma determinada en la base 11.
  
Novena. Nomenament de funcionaris
  
Transcorregut el termini de presentació de documentació i simultàniament a la resolució del concurs que es convocarà segons l'article 9.1.b) de la Llei de la Funció Pública Valenciana, es dictarà una resolució de l'òrgan competent, que es publicarà en el Diari Oficial de la Generalitat Valenciana, es procedirà al nomenament com a funcionaris dels aprovats a què fa referència la base 8.2 adjudicant-los els llocs de treball que obtingueren en el concurs.
  
Deu. Publicitat
  
Excepte en els casos que expressament es determine el contrari, les publicacions de les diferents actuacions relatives a la convocatòria es faran al tauler d'anuncis de la seu central de la Conselleria de Sanitat i els terminis corresponents comptaran des del sendemà de la data de la diligència d'exposició en el citat tauler d'anuncis. No obstant això, i als exclusius efectes d'informació als concursants, es remetran còpies de les publicacions a les direccions territorials de la Conselleria de Sanitat a Alacant, Castelló i València i, si és el cas, gerències d'àrea, i complementàriament sense caràcter oficial en la pàgina web de la Conselleria de Sanitat, apartat Oposicions i Trasllats, l'adreça de la qual és http//www.san.gva.es.
  
El tribunal podrà així mateix determinar la conveniència d'utilitzar altres mitjans als exclusius efectes d'informació.
  
Onze. Recursos
  
La present convocatòria, les seues bases i tots els actes administratius que siguen dictats en la seua execució podran ser impugnats per les persones interessades mitjançant la interposició de recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos, comptats a partir de la publicació de l'acte recorregut, segons que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999, i els articles 14.2 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, i potestativament podran interposar el recurs de reposició, en el termini d'un mes, de conformitat amb els articles 116 i 117 de la referida Llei 30/1992, segons la redacció modificada per la Llei 4/1999.
  
Contra les resolucions i els actes de tràmit dictats pel tribunal que ha de jutjar el concurs oposició, podrà interposar-se recurs d'alçada en el termini d'un mes (articles 107 i 114 de la Llei de Règim Jurídic de les Administracions Públiques i del Procediment Administratiu Comú, segons la redacció modificada per la Llei 4/1999).
  
Tot això sense perjuí que s'utilitze qualsevol altre recurs que per al seu dret estime convenient.
  
Els recursos contenciosos administratius que s'interposen contra esta convocatòria seran anunciats en el Diari Oficial de la Generalitat Valenciana per a l'efecte de citació a comparéixer a les possibles persones interessades.
  
València, 11 de juny de 2002.- El conseller de Sanitat, p. d, el director general per als Recursos Humans): José Cano Pascual.
  
ANNEX I
  
Temari d'analista d'aplicacions
  
Grup A
  
Bloc general
  
1. La Constitució Espanyola de 1978: els seus principis fonamentals. Drets i deures fonamentals. Garantia i suspensió. Els principis rectors de la política econòmica i social. La reforma de la Constitució Espanyola. L'organització territorial de l'estat.
  
2. L'Estatut d'Autonomia de la Comunitat Valenciana:. Les institucions de la Comunitat Valenciana: composició, organització i competències.
  
3. La Llei General de Sanitat. Àmbit d'aplicació. El sistema de salut: principis generals. Competències de les administracions públiques en matèria de sanitat. Estructura del Sistema Sanitari Públic. La coordinació general sanitària. Finançament del sistema sanitari públic.
  
4. Conselleria de Sanitat: organització i competències.
  
5. Llei Orgànica 15/1999, de Protecció de Dades de caràcter personal. Disposicions generals. Principis de la protecció de dades. Drets de les persones. Fitxers de titularitat pública. Agència de protecció de dades.
  
6. Reglament 994/1999 de Mesures de Seguretat. Disposicions generals. Mesures de seguretat de nivell bàsic, mitjà i alt. Decret 96/1998, que regula l'organització de la funció informàtica. La utilització de sistemes d'informació i el registre de fitxers informatitzats en l'àmbit de l'administració de la Generalitat Valenciana.
  
Bloc específic
  
1. Tècnic
  
1. Sistema operatiu Unix. Característiques. Sistemes de fitxers. Gestió de fitxers. Dispositius. Processos. Usuaris. Control de processos. Programació de la shell.
  
2. Disseny de bases de dades relacionals. Disseny conceptual. Disseny lògic. Disseny físic. Model entitat'relació. Formes normals.
  
3. Mètrica V3. Metodologia, planificació i desenvolupament de sistemes d'informació.
  
4. Aplicacions en arquitectures de diferents capes.
  
5. Tecnologia Internet. Protocols: HTTP, HTTPS, SSL, llenguatge XML.
  
6. TCP/IP: generalitats. Sistema d'adreçament. Servici de noms.
  
7. Xarxes d'àrea local. Conceptes i usos. Topologies. Ethernet, FastEthernet i Gigabit. Xarxes d'àrea extensa: conceptes.
  
8. Integració de sistemes. Intercanvi de dades entre aplicacions sanitàries. Protocols: HL7, Ideas, Dicom i normes europees relacionades.
  
2. Sistemes d'informació:
  
1. Organització informàtica de la Conselleria de Sanitat i de les institucions sanitàries.
  
2. El sistema d'informació poblacional.
  
3. El sistema d'informació per a la gestió de la prestació farmacèutica.
  
4. El sistema d'informació per a la citació i història clínica ambulatòria.
  
5. Els sistemes d'informació per a la gestió de pacients hospitalaris.
  
6. Sistemes departamentals: laboratoris clínics, farmàcia hospitalària, diagnòstic per imatges.
  
7. Sistemes administratius: subministraments i gestió de personal.
  
ANNEX II
  
Barem per a analista d'aplicacions grup A
  
1. Mèrits acadèmics
  
Les qualificacions obtingudes en els estudis de llicenciatura es valoraran fins a un màxim de 5 punts, d'acord amb els criteris següents:
  
- Per cada matrícula d'honor: 5 punts.
  
- Per cada excel·lent: 4 punts.
  
- Per cada notable: 2 punts
  
- Per cada aprovat: 1 punt
  
La suma de les puntuacions obtingudes es dividirà pel nombre d'assignatures avaluades, expressant el quocient amb dos decimals, despreciant-ne la resta. No es puntuaran les assignatures de religió, formació política i educació física.
  
2. Titulacions i doctorat
  
Es valorarà fins a un màxim de 3 punts la possessió d'altres titulacions acadèmiques diferents a les necessàries per a l'ingrés i estar en possessió del títol de doctor en informàtica, sempre que tinguen relació amb les funcions dels llocs convocats, d'acord amb els criteris següents:
  
- Si el títol acadèmic és del mateix nivell que l'exigit en la convocatòria, 3 punts.
  
- Si el títol acadèmic és d'inferior nivell que l'exigit en la convocatòria, 1 punt .
  
- Per tindre el títol de doctor en informàtica, 2 punts.
  
3. Cursos
  
Es valorarà fins a un màxim de 4 punts l'assistència a cursos organitzats per les administracions, escoles o centres de formació de personal de les administracions públiques que tinguen relació amb les funcions dels llocs convocats: per cada hora, 0,02 punts.
  
4. Docència
  
Es valorarà fins a un màxim de 3 punts la impartició de classes en els cursos de formació organitzats per les administracions, escoles o centres de formació de personal de les administracions públiques, sempre que la docència tinga relació amb les funcions dels llocs convocats: per cada 10 hores, 0,1 punts.
  
5. Publicacions
  
Es valorarà fins un màxim de 2 punts els treballs d'investigació i estudi sobre matèries que tinguen relació directa amb les funcions dels llocs convocats.
  
6. Idiomes.
  
a) Es valorarà fins a un màxim de 2 punts el coneixement d'idiomes dels països integrants de la Comunitat Econòmica Europea.
  
b) Es valorarà fins a un màxim de 3 punts els coneixements de valencià, prèvia acreditació d'estar en possessió del corresponent certificat expedit o homologat per la Junta Qualificadora de Coneixements de Valencià, segons l'ordenació següent:
  
Coneixement oral: 0,75
  
Grau elemental: 1
  
Grau mitjà: 2
  
Grau superior: 3
  
7. Servicis prestats: es valorarà fins a un màxim de 18 punts
  
- Per servicis prestats com a analista d'aplicacions en l'àmbit de les institucions sanitàries de la Seguretat Social: 0,15 punts per cada mes complet.
  
- Per servicis prestats com a analista d'aplicacions en la resta d'administracions públiques: 0,08 punts per cada mes complet.
  
- Per servicis prestats en altres llocs informàtics en l'àmbit de les institucions sanitàries de la Seguretat Social: 0,04 punts per cada mes complet.
  
- Per servicis prestats en altres llocs informàtics en la resta d'administracions públiques: 0,02 punts per cada mes complet.
  
ANNEX III
  
Barem per a promoció interna
  
1. Contingut funcional (puntuació màxima: 8 punts)
  
- Per plaça en propietat com a funcionari del grup B, analista programador, en les institucions sanitàries de la Conselleria de Sanitat: 8 punts.
  
- Per plaça en propietat com a funcionari del grup B, en llocs informàtics en altres administracions públiques: 5 punts.
  
2. Servicis prestats (puntuació màxima: 7 punts)
  
Per cada mes complet de servicis prestats com a analista programador en les institucions sanitàries de la Conselleria de Sanitat: 0,1 punt.